السلام عليكم صباح الخير بغيت نوجه واحد الرسالة لمن يهمه الآمر : الحگرة خايبة والظلم عاقبته صعيبة … اي واحد كايظلم الناس ويعتدي عليهم راه ما كاتخرج ليه سالمة … بزاف ديال الناس تعطات ليهم سلطة واستغلوها في الشر واضطهاد الناس واحتقارهم … كايدوز النهار ديالو يقمع هذا ويقهر هذا ويعگر هذا … كاينسى او يتناسى ان للخلق خالقا يغار عليهم ويغضب لهم ويرحمهم … كاينسى ان هناك شيء اسمه " وكّلنا عليك الله ، دعيناك لله ، حسبنا الله ونعم الوكيل فيك … " كاينسى ان هناك شيء اسمه السجود وشيء اسمه جوف الليل وشيء اسمه دعوة المظلوم ليس بينها وبين الله حجاب … شحال من رجل سلطة ظالم تشلل وشحال من وظالم ركب الكروسة والى قضى حاجتو فالمرحاض خاص لي يغسل ليه النجاسة ديالو وشحال من ظالم ولا فيه بوتفتاف الكاس ديال الماء ما يقدر يجيبو لفمو وشحال من ظالم انتحر وشحال من ظالم سمحو فيه ولادو وزوجتو ونفره المجتمع … واش كايحاسب ليك النياشين والگراد والمرتبة والسلطة كاتدوم ؟ شفتي لي شماتة وطاغية اقسم بالله بمجرد ما كايحط الدوزان وكاتسالي ساعتو كايولي بحال الكلب المجروب زملاء العمل لي دوز معاهم زهرة حياته هوما اول من يسمح فيه … كايشوف نتاج ظلمه في زوجته واولاده … السحت لي كان كايجيب ليهم بالرشوة وبقهر عباد الله كايخرج فيه وفيهم واخا مساكن ما ليهم والو … لكن النبي صلى الله عليه وسلم يقول : " كل لحم نبت من سحت فالنار اولى به "

اللبسة ما غاديش دوم … غادي يدوم المعقول ، اخلاقك ، مواقفك ، تواضعك ، نبلك ، رحمتك … الناس يذكرون الناس بأفعالهم … هنيئا لمن في غيبته يكون ذكره حسنا " كان الله يعمرها دار ، نعم الرجل ، الله يرحم لي رباه وعلموا " وشحال من واحد لا يجني لوالديه الا اللعنة وسوء الذكر .